**Štatút**

**Úradu podpredsedu vlády Slovenskej republiky pre investície a informatizáciu**

(schválený uznesením vlády Slovenskej republiky z 1. júna 2016 č. 204 v znení uznesenia vlády Slovenskej republiky z 12. decembra 2018 č. 556)

**Čl. 1**

**Základné ustanovenia**

(1)   Štatút Úradu podpredsedu vlády Slovenskej republiky pre investície a informatizáciu (ďalej len „štatút“) na základe zákonov a ostatných všeobecne záväzných právnych predpisov podrobnejšie upravuje pôsobnosť a úlohy Úradu podpredsedu vlády Slovenskej republiky pre investície a informatizáciu (ďalej len „úrad“), ako ústredného orgánu štátnej správy, zásady jeho činnosti a vnútornej organizácie a vzťahy k ostatným ministerstvám, ostatným ústredným orgánom štátnej správy a ďalším orgánom a právnickým osobám.

(2) Úlohy, zásady riadenia a organizácie úradu uvedené v tomto štatúte sú záväzné pre vydanie organizačného poriadku úradu.

**Čl. 2**

**Postavenie a pôsobnosť úradu**

(1) Úrad je rozpočtovou organizáciou štátu, ktorá je svojimi príjmami a výdavkami napojená na štátny rozpočet.

(2) Úrad je právnická osoba so sídlom v Bratislave.

(3) Úrad je služobným úradom.

(4) V rozsahu svojej pôsobnosti úrad zriaďuje štátne rozpočtové organizácie a štátne príspevkové organizácie.

**Čl. 3**

**Hlavné úlohy úradu**

(1) Úrad sa podieľa na tvorbe a uskutočňovaní jednotnej štátnej politiky v oblasti využívania finančných prostriedkov z fondov Európskej únie, v oblasti regionálneho rozvoja, ako aj v oblasti informatizácie spoločnosti a investícií.

(2) Úrad v rámci svojej pôsobnosti plní najmä tieto úlohy:

a) v oblasti riadenia, koordinácie a dohľadu nad využívaním finančných prostriedkov z fondov Európskej únie

1. koordinuje implementáciu Partnerskej dohody na roky 2014 až 2020 vrátane programového obdobia po roku 2020,
2. rozhoduje o záväzných  plánoch operačných programov,
3. plní funkciu dohľadu a koordinácie  výziev  a vyzvaní operačných programov,
4. vykonáva krízové riadenia operačných programov,
5. plní funkciu centrálneho koordinačného orgánu pre Partnerskú dohodu Slovenskej republiky na roky 2014 až 2020,**[[1]](https://www.vicepremier.gov.sk/index.php/o-urade-2/statut/index.html%22%20%5Cl%20%22_ftn1)**) vrátane programového obdobia po roku 2020,
6. plní funkciu registrového úradu európskych zoskupení územnej spolupráce,
7. plní funkciu centrálneho koordinačného orgánu pre operačné programy v Národnom strategickom referenčnom rámci Slovenskej republiky na roky 2007 až 2013,**[[2]](https://www.vicepremier.gov.sk/index.php/o-urade-2/statut/index.html%22%20%5Cl%20%22_ftn2)**)
8. zabezpečuje presadzovanie hlavných strategických a koncepčných zámerov a cieľov Slovenskej republiky v oblasti poskytovania finančných prostriedkov Európskej Únie medzi všetkými subjektmi zapojenými do tohto procesu,

b) v oblasti informatizácie spoločnosti

1. zabezpečuje centrálne riadenie informatizácie spoločnosti,
2. vypracováva politiku jednotného digitálneho trhu,
3. rozhoduje o využívaní finančných zdrojov vo verejnej správe pre informačné technológie, centrálnu architektúru integrovaného informačného systému verejnej správy,
4. koordinuje plnenie úloh v oblasti informatizácie spoločnosti a politiky jednotného digitálneho trhu, analyzuje a hodnotí dosahované výsledky a navrhuje opatrenia na riešenie aktuálnych otázok,
5. ako správca zabezpečuje správu, prevádzku a rozvoj Govnetu2a) a elektronické prepojenie ústredných orgánov štátnej správy cez Govnet,
6. ako správca a prevádzkovateľ zabezpečuje správu, prevádzku a rozvoj Ústredného portálu verejnej správya spoločných modulov,
7. vedie evidenciu cloudových služieb, centrálnu evidenciu záznamov o vykonanej zaručenej konverzii, zoznam referenčných údajov, základných číselníkov a centrálny dátový model,
8. plní záväzky, koordinuje a zabezpečuje úlohy, ktoré pre Slovenskú republiku vyplývajú z medzinárodných zmlúv v oblasti informatizácie spoločnosti a jednotného digitálneho trhu, ako aj z členstva v medzinárodných orgánoch a inštitúciách,
9. plní funkciu sprostredkovateľského orgánu pod riadiacim orgánom pre operačný program Informatizácia spoločnosti,
10. plní úlohu sprostredkovateľského orgánu pre operačný program Integrovaná infraštruktúra,

c) v oblasti investícií

1. zabezpečuje strategické plánovanie a strategické projektové riadenie,
2. vypracúva národný strategický investičný rámec,
3. koordinuje investičné projekty určené vládou Slovenskej republiky,
4. koordinuje implementáciu Agendy 2030 pre udržateľný rozvoj,

d) v oblasti regionálneho rozvoja koordinuje prípravu politík regionálneho rozvoja.

(3) Úrad zabezpečuje v rámci svojej pôsobnosti plnenie úloh vyplývajúcich najmä z členstva Slovenskej republiky v Európskej únii, Organizácii Spojených národov, Organizácii pre bezpečnosť a spoluprácu v Európe, Organizácii pre hospodársku spoluprácu a rozvoj, Svetovej banke, Vyšehradskej skupine (V4). Úrad tiež zabezpečuje plnenie povinností vyplývajúcich z medzinárodných zmlúv a dohovorov Organizácie Spojených národov, Organizácie pre bezpečnosť a spoluprácu v Európe, Rady Európy, ktorými je Slovenská republika viazaná, a ktoré patria do pôsobnosti úradu.

(4) Úrad zabezpečuje aj plnenie  úloh spojených s odborným, organizačným a technickým zabezpečovaním činnosti podpredsedu vlády Slovenskej republiky pre investície a informatizáciu.

**Čl. 4**

**Iné úlohy úradu**

(1) Úrad plní ďalšie úlohy, a to

a) vo vzťahu k štátnemu rozpočtu,**[[3]](https://www.vicepremier.gov.sk/index.php/o-urade-2/statut/index.html%22%20%5Cl%20%22_ftn3)**)

b) pri správe majetku štátu,

d) v oblasti finančnej kontroly, vnútorného auditu a vládneho auditu,

e) v oblasti krízového manažmentu, krízového plánovania, ochrany utajovaných skutočností a ochrany osobných údajov,

f) v oblasti medzinárodnej spolupráce,

h) v oblasti rozvoja integrovaného informačného systému verejnej správy,

i) pri príprave návrhov zákonov a iných všeobecne záväzných právnych predpisov a pri harmonizácii slovenského právneho poriadku s právom Európskej únie,

j) v oblasti štátnej štatistiky,**[[4]](https://www.vicepremier.gov.sk/index.php/o-urade-2/statut/index.html%22%20%5Cl%20%22_ftn4)**)

k) pri sprístupňovaní informácií,

m) ustanovené všeobecne záväznými právnymi predpismi a uzneseniami vlády Slovenskej republiky.

(2)   Úrad zabezpečuje plnenie úloh, ktoré mu ako služobnému úradu vyplývajú zo štátnozamestnaneckých vzťahov a úloh, ktoré mu ako zamestnávateľovi vyplývajú z pracovnoprávnych vzťahov a z právnych vzťahov pri výkone práce vo verejnom záujme.

**Čl. 5**

**Zásady činnosti a riadenia úradu**

(1) Úrad riadi vedúci úradu podpredsedu vlády Slovenskej republiky pre investície a informatizáciu (ďalej len „vedúci úradu“), ktorého vymenúva a odvoláva vláda Slovenskej republiky na návrh podpredsedu vlády Slovenskej republiky pre investície a informatizáciu.

(2) Vedúceho úradu v čase jeho neprítomnosti zastupuje v rozsahu jeho práv a povinností generálny tajomník služobného úradu. Vedúci úradu môže poveriť aj v iných prípadoch generálneho tajomníka služobného úradu, aby ho zastupoval v rozsahu jeho práv a povinností. Generálneho tajomníka služobného úradu vymenúva a odvoláva vláda na návrh vedúceho úradu.

(3) Generálny tajomník služobného úradu je oprávnený konať vo veciach štátnozamestnaneckých vzťahov a pracovnoprávnych vzťahov.

(4)   Na úrade sú tieto stupne riadenia

a) vedúci úradu,

b) generálny tajomník služobného úradu,

c) generálny riaditeľ sekcie,

d) riaditeľ odboru,

e) vedúci oddelenia.

(5)   Úrad sa pri plnení úloh riadi Ústavou Slovenskej republiky, ústavnými zákonmi, medzinárodnými zmluvami ktorými je Slovenská republika viazaná, zákonmi a ďalšími všeobecne záväznými právnymi predpismi, právne záväznými aktmi Európskej únie, uzneseniami vlády Slovenskej republiky, štatútom a organizačným poriadkom úradu, vnútornými riadiacimi aktmi úradu a plánom hlavných úloh úradu, ktorý nadväzuje najmä na programové vyhlásenie vlády Slovenskej republiky, plán práce vlády Slovenskej republiky a plán legislatívnych úloh vlády Slovenskej republiky.

(6)   Úrad uplatňuje vo svojej činnosti organizačné princípy štátnej správy a také formy a metódy práce, ktoré smerujú k jej racionalizácii a zvyšovaniu účinnosti tým, že

a) zabezpečuje odborný prístup k riešeniu problémov, ako aj systematickú kontrolu plnenia úloh,

b) úzko spolupracuje s ministerstvami a ostatnými ústrednými orgánmi štátnej správy, s ktorými si vymieňa potrebné informácie a podklady a prerokúva s nimi opatrenia, ktoré sa ich týkajú,

c) využíva podnety a skúsenosti iných orgánov štátnej správy, územnej samosprávy, záujmovej samosprávy, mimovládnych organizácií a verejnosti,

d) využíva poznatky vedeckých inštitúcií a výskumných pracovísk, zapája ich najmä do prác na riešení otázok koncepčnej povahy,

e) účelne využíva prostriedky a formy tímovej práce.

(7)   Na spracovanie návrhov koncepčných materiálov a na zabezpečenie plnenia nevyhnutných úloh úradu vedúci úradu zriaďuje prierezové pracovné zoskupenia, ktorými sú najmä expertné poradné orgány, koordinačné skupiny, riadiace výbory a rady projektov, komisie a pracovné skupiny.

**Čl. 6**

**Organizačná štruktúra úradu**

(1)   Úrad sa organizačne člení na sekcie. Sekcie sa členia na odbory a odbor sa môže členiť na oddelenia. Vedúci úradu môže zriadiť samostatný odbor, samostatné oddelenie, alebo iný osobitný špecializovaný organizačný útvar úradu.

(2)   Osobitný špecializovaný organizačný útvar úradu je organizačný útvar úradu, ktorý je rozhodnutím vedúceho úradu zriadený v rámci organizačnej štruktúry ako útvar, a nie je označený ako sekcia, odbor alebo oddelenie.

(3)   Sekcia a samostatný odbor sú základnými organizačnými stupňami riadenia a rozhodovania, nositeľmi úloh úradu podľa vymedzených okruhov špecifických odborných činností.

(4)   Organizačné útvary úradu riadia vedúci štátni zamestnanci a iní vedúci zamestnanci úradu. Sekciu riadi generálny riaditeľ sekcie, odbor riadi riaditeľ odboru a oddelenie riadi vedúci oddelenia. Kanceláriu vedúceho úradu riadi riaditeľ.

(5)   Vnútornú organizačnú štruktúru úradu, rozsah pôsobnosti a vzájomné vzťahy organizačných útvarov úradu, rozsah oprávnení a zodpovednosti vedúcich zamestnancov upravuje organizačný poriadok úradu, ktorý vydá vedúci úradu..

**Čl. 7**

**Vzťah úradu k ministerstvám, ostatným ústredným orgánom štátnej správy, ďalším orgánom a právnickým osobám.**

 (1) Úrad spolupracuje

a) v rámci koordinácie využívania finančných prostriedkov Európskej únie s Protimonopolným úradom Slovenskej republiky v oblasti posilnenia ochrany hospodárskej súťaže prostredníctvom efektívnejšieho odhaľovania dohôd obmedzujúcich súťaž a efektívnejšieho výkonu činností spojených s kontrolou verejného obstarávania,

b) v rámci koordinácie využívania finančných prostriedkov Európskej únie s Úradom pre verejné obstarávanie v oblasti zabezpečenia rýchlejšieho a efektívnejšieho výkonu niektorých činností spojených s kontrolou verejného obstarávania,

c) s poradnými orgánmi vlády Slovenskej republiky v rozsahu svojej pôsobnosti,

d) s inými subjektmi, vrátane orgánov územnej samosprávy, s cieľom zabezpečenia efektívnej koordinácie využívania finančných prostriedkov Európskej únie.

(2)   Úrad v rámci svojej pôsobnosti spolupracuje aj s orgánmi Európskej únie a Stáleho zastúpenia Slovenskej republiky pri Európskej únii.

**Čl. 8**

**Účinnosť**

Podľa tohto štatútu sa postupuje od 1. júna 2016.

**[[1]](https://www.vicepremier.gov.sk/index.php/o-urade-2/statut/index.html%22%20%5Cl%20%22_ftnref1)** )§ 6  zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov.

**[[2]](https://www.vicepremier.gov.sk/index.php/o-urade-2/statut/index.html%22%20%5Cl%20%22_ftnref2)** )§ 6  zákona č. 528/2008 Z. z. o  pomoci a podpore poskytovanej z fondov Európskeho spoločenstva v znení neskorších predpisov a Národný strategický referenčný rámec.

[**[2a]**](https://www.vicepremier.gov.sk/index.php/o-urade-2/statut/index.html#_ftnref2) § 2 ods. 1 písm. u) zákona č. 275/2006 Z. z. o informačných systémoch verejnej správy a o zmene a doplnení niektorých zákonov v znení neskorších predpisov.

**[[3]](https://www.vicepremier.gov.sk/index.php/o-urade-2/statut/index.html%22%20%5Cl%20%22_ftnref3)**) Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.

**[[4]](https://www.vicepremier.gov.sk/index.php/o-urade-2/statut/index.html%22%20%5Cl%20%22_ftnref4)** )Zákon č. 540/2001 Z. z. o štátnej štatistike v znení neskorších predpisov.